Serangan Amerika Syarikat terhadap tapak nuklear Iran

Pada 22 Jun 2025, Tentera Udara dan Tentera Laut Amerika Syarikat menyerang tiga prasarana pemprosesan nuklear di Iran sebagai sebahagian daripada perang Iran–Israel. Loji Pengayaan Uranium Fordow, Prasarana Nuklear Natanz dan Pusat Teknologi Nuklear Isfahan disasarkan dengan 14 buah bom GBU-57A/B MOP  yang dibawa oleh pengebom siluman Northrop B-2 Spirit, dan peluru berpandu Tomahawk berasingan dilepaskan daripada kapal selam. Serangan itu, yang diberi nama kod Operation Midnight Hammer, ialah tindakan serangan pertama dan tunggal Amerika Syarikat dalam perang Iran–Israel yang bermula pada 13 Jun dengan serangan mengejut Israel.

Presiden Amerika Syarikat Donald Trump mengumumkan serangan itu melalui laman sosial Truth Social, menyifatkan ia sebagai "serangan yang sangat berjaya", walaupun keberkesanannya belum disahkan secara terbuka. Kongres Republikan sebahagian besarnya menyokong tindakan Trump, manakala kebanyakan Demokrat dan beberapa orang wakil Republikan bimbang tentang keabsahan langkah itu dan kesan serta respons lanjutan. Reaksi dunia adalah bercampur-baur, dengan beberapa pemimpin dunia mengalu-alukan langkah untuk melumpuhkan program nuklear Iran sementara yang lain menyatakan kebimbangan akan peningkatan ketegangan perang, dan yang lain pula mengutuk serangan itu.

 Serangan 
Pada 22 Jun, Tentera Udara dan Tentera Laut Amerika Syarikat menyerang tiga tapak nuklear Iran: Fordow, Natanz, dan Isfahan, dalam operasi yang dipanggil sebagai "Midnight Hammer". Tujuh pesawat pengebom Northrop B-2 Spirit dari Sayap Bom Ke-509 terbang tanpa henti dari Pangkalan Tentera Udara Whiteman di Missouri. Enam pesawat B-2 menjatuhkan 12 bom MOP GBU-57A/B di kemudahan Fordow, dan B-2 ketujuh menjatuhkan dua MOP di Natanz. Selain itu, sebuah kapal selam melepaskan 30 buah peluru berpandu Tomahawk di tapak Natanz dan Isfahan. Natanz dan Fordow diserang pada kira-kira 2:30pagi waktu tempatan (23:00 hari sebelumnya UTC).

Walaupun Amerika Syarikat tidak menyatakan kapal selam yang terlibat, USS Georgia (SSGN-729) telah berada di rantau ini sejak September 2024.

Bom "basmi kubu" tersebut tidak pernah digunakan dalam pertempuran sebelum ini, Ia sangat berat sehingga hanya boleh dihantar oleh pengebom B-2 yang hanya dimiliki oleh Amerika Syarikat. B-2 terbang secara berterusan selama kira-kira 37 jam sejak berlepas hingga waktu serangan, dan diisi minyak beberapa kali di udara. B-2 didahului oleh jet pejuang Amerika generasi keempat dan kelima untuk mengekang sebarang tembakan pertahanan permukaan ke udara; tiada tembakan pertahanan sedemikian dikesan disebabkan oleh kerosakan yang daripada serangan Israel sebelumnya. Disebabkan kebimbangan mengenai keselamatan operasi yang timbul daripada siaran media sosial Trump dari 16 dan 17 Jun, pesawat B-2 tambahan telah menerbangkan misi pengumpan ke arah barat dari Amerika Syarikat merentasi Lautan Pasifik. Secara keseluruhan, 125 buah pesawat terlibat, termasuk pesawat pengisi minyak, risikan, pengawasan, dan pesawat peninjau.

Imej satelit tapak Fordow yang diambil selepas serangan menunjukkan dua gugusan pintu masuk bom yang jelas, serta abu kelabu-biru menutupi kawasan itu. Pengerusi Ketua Staf Bersama Dan Caine menyatakan bahawa tapak nuklear Iran telah mengalami "kerosakan teruk" daripada serangan, tetapi berkata bahawa penilaian kerosakan akan mengambil masa. Kesimpulan awal pihak pegawai AS dan Israel ialah loji Fordow dirosak secara teruk, tetapi tidak musnah.

Trump memberikan ucapan pendek di televisyen pada pukul 10pm EDT pada bulan Jun21, di mana Trump mendakwa bahawa kemudahan pengayaan nuklear utama Iran telah "dilenyapkan selengkapnya dan sepenuhnya". Dalam kenyataannya yang berdurasi kira-kira empat minit, beliau selanjutnya menyebut serangan itu sebagai "kejayaan ketenteraan yang menakjubkan", mengesahkan laporan awal, dan memberi amaran lebih banyak serangan jika Iran tidak mencari keamanan. Trump membuat kesimpulan dengan mengatakan "Tuhan memberkati Amerika" dan "Tuhan memberkati Israel."

Sejurus selepas kenyataan itu, Trump menyiarkan di Truth Social dalam semua huruf besar bahawa "sebarang tindakan balas oleh Iran terhadap Amerika Syarikat akan dihadapi dengan kekerasan yang jauh lebih besar daripada apa yang disaksikan malam ini."

Keesokan paginya, Jabatan Pertahanan memberikan taklimat yang lebih panjang di mana Hegseth dan Caine menggariskan butiran lanjut mengenai operasi itu.

 Respons Iran 
Agensi media negara Iran, IRNA, memetik seorang pegawai Iran, melaporkan bahawa tiada bahan radioaktif di tiga tapak yang menjadi sasaran. Morteza Heidari, jurucakap Jawatankuasa Kecemasan Kota Qom, berkata bahawa tentera musuh telah mengebom "bahagian kemudahan nuklear Fordo". Pegawai Iran berkata bahawa tidak ada bahaya kepada penduduk yang tinggal berhampiran kemudahan nuklear yang dilanda serangan AS, menurut media negara Iran. Memetik Ibu Pejabat Pengurusan Krisis di wilayah Qom, tempat letaknya Fordow, IRNA menyatakan, "tidak ada bahaya kepada penduduk Qom dan kawasan sekitarnya". Menurut pegawai Iran, bahan nuklear telahpun dipindahkan dan dipindahkan ke tempat lain sebelum serangan.

Magen David Adom berkata bahawa sekurang-kurangnya 16 orang di Israel cedera akibat peluru berpandu Iran yang dilancarkan sebagai tindakan balas terhadap serangan semalaman.

 Nota 

 Rujukan 

Kategori:Selenggaraan CS1: Nama yang banyak: authors list
Kategori:Jun 2025 di Iran
Kategori:Serangan udara di Iran
Kategori:Program nuklear Iran
Kategori:Kontroversi pentadbiran kedua Trump
Kategori:Operasi ketenteraan dalam Perang Iran–Israel